《吴甥梦徵以诗索画时有投句戒之者戏次其韵》
清代·陈式金

人性要同顺杞柳，曲折随人陋株守。吾曹戏墨亦韵事，廿载优游得心手。

玩物丧志审所玩，以诗易画良可偶。出奴入主互憎嫌，面誉背诋不我厚。

杜渐防微岂此律，燃犀太迫君知否。博弈犹贤鲁论云，好尚终当别妍丑。

欧苏好画非偏嗜，六籍同功前哲有。

作者简介：字以和，号寄舫，以同知分发浙江不赴。秉性恬憺，收藏书法名画，精于鉴别，喜山水，得元人超逸之致，筑别业于宅畔，名曰“适园”，园中画室曰“易画轩”，与人约画者，必以颂诗相易，一时四方名人投赠，题赠诗文成编行世。平日以书画吟咏自娱。著有《适园自娱草》。子羲唐丙戌进士，工部主事。